50 onns cussegl da l’Europa

(anr) A chaschun dal giubileum 50 onns cussegl da l’Europa ha ina delegaziun da la Svizra orientà venderdi passà las medias davart il svilup e las incumbensas dal cussegl da l’Europa. 
Il cussegl da l’Europa è vegnì fundà, sin la proposta da Winston Churchill, l’onn 1949 sco organisaziun politica. Oz fan 40 stadis europeics part da questa organisaziun cun sedia permanenta a Strassburg. Las finamiras dal cussegl da l’Europa èn la protecziun dals dretgs umans ed il sustegn da la democrazia. Plinavant vul el promover la schientscha communabla per la cultura e l’identitad europeica. Il cussegl s’engascha er per la protecziun da las minoritads en l’Europa. Cun diversas mesiras vul el rinforzar principalmain la stabilitad democratica en l’Europa ed uschia garantir la pasch tranter las naziuns. Ina fitg impurtanta incarica ha il cussegl da l’Europa surpiglià avant diesch onns cura che l’imperi da la Russia è dà ensemen. 

Co lavura il cussegl da l’Europa? 
Il cussegl consista da trais organs: Il comité dals ministers, l’assamblea parlamentara cun 286 parlamentarias e parlamentaris or dals pajais commembers ed il congress da las regiuns. Il cussegl da l’Europa lavura cun il sistem da rapportaders. Per mintga pajais nua che problems duain vegnir schliads vegn numnà in rapportader. Quel prenda invista da la situaziun e rapportescha lura davart sias constataziuns. Uschia è per exempel cusseglier naziunal Dumeni Columberg (guarda intervista) rapportader per la Moldavia, Ernst Mühlemann per la Russia. Sco Mühlemann, il vicepresident da l’assamblea parlamentara, ha ditg avant la pressa datti en Russia gronds progress, dentant era pass enavos. 
I n’è natiralmain betg simpel da far sa mover in pajais uschè grond sco la Russia cun sia lunga tradiziun zaristica e suenter 70 onns communissem. I saja dentant reussì d’integrar parzialmain la Russia en l’Europa. La Russia na saja betg pli il factur smanatschant, ha accentuà Mühlemann. 
La Svizra saja s’engaschada fitg en il cussegl da l’Europa perquai che tals engaschis lubeschian a noss pajais da tgirar e mantegnair ils contacts cun ils pajais europeics ed uschia impedir ina isolaziun, ha Mühlemann accentuà. 

Dapli infurmaziun en l’onn da giubileum
Il cussegl da l’Europa vul prender l’occasiun da l’onn giubilar per infurmar meglier davart sias activitads. Uschia duain las scolas secundaras e professiunalas vegnir infurmadas quest onn concernent incaricas e funcziuns dal cussegl. Per ils 29 d’avrigl datti ina sessiun da giuvenils ed ils quatter da matg cumpara ina marca speziala che fa attent a l’organisaziun che ha per mira principala da mantegnair la pasch e la segirezza en l’Europa.